OBRAZLOŽENJE NACRTA PRIJEDLOGA PRAVILNIKA O PROVEDBI POSTUPAKA JEDNOSTAVNE NABAVE
I. PRAVNA OSNOVA
Državna škola za javnu upravu je javni naručitelj i obveznik primjene Zakona o javnoj nabavi ("Narodne novine" broj: 120/16., 114/22. i 48/26.).
Sukladno odredbama članaka 36.-37. Zakona o ustanovama ("Narodne novine", broj 76/93., 29/97., 47/99., 35/08., 127/19. i 151/22.), ravnatelj  organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima. Ravnatelj je odgovoran za zakonitost rada ustanove. Ustanovom upravlja upravno vijeće. 
Sukladno članku 9. Uredbe o osnivanju Državne škole za javnu upravu (“Narodne novine”, broj: 144/10, 62/12, 112/12, 72/15 i 84/18) Upravno vijeće donosi program rada i razvoja Državne škole, nadzire njegovo izvršavanje, odlučuje o financijskom planu i godišnjem obračunu, predlaže Vladi Republike Hrvatske promjenu i proširenje djelatnosti, donosi Statut i druge opće akte, daje Vladi Republike Hrvatske i ravnatelju Državne škole prijedloge i mišljenja o pojedinim pitanjima, te donosi odluke i obavlja druge poslove određene tom Uredbom i Statutom Državne škole.

Hrvatski sabor je 30. travnja 2026. donio Zakon o izmjenama i dopunama Zakona o javnoj nabavi ("Narodne novine" broj 48/26., u daljnjem tekstu: ZIDZJN), koji je stupio na snagu 16. svibnja 2026. Odredbe o jednostavnoj nabavi (čl. 5.  ZIDZJN kojim se mijenja čl. 15. Zakona) i odredbe o pragovima (čl. 4. ZJN 2016.) stupaju na snagu 1. rujna 2026., kako bi se naručiteljima omogućilo usklađivanje općih akata i planova nabave.
Pravna osnova za donošenje Pravilnika o provedbi postupka jednostavne nabave (u daljnjem tekstu: Pravilnik) je članak 86. stavak 3. ZIDZJN., kojim je naručiteljima ostavljen rok od 3 mjeseca od stupanja na snagu ZIDZJN za usklađivanje općih akata o jednostavnoj nabavi, koji rok istječe 16. kolovoza 2026.
Slijedom navedenog, postojeći Pravilnik o provedbi postupaka jednostavne nabave potrebno je staviti izvan snage, a Upravno vijeće, umjesto njega, donosi predloženi Pravilnik, kojim se sustav jednostavne nabave usklađuje s ZIDZJN i unapređuje u odnosu na dosadašnji.
II. OCJENA STANJA I SVRHA
Potreba za novim aktom proizlazi iz obveze usklađenja sa zakonodavnim izmjenama, digitalizacije postupaka i jačanja antikorupcijskih učinaka.
ZIDZJN donosi šest ključnih izmjena:
1. povećanje pragova jednostavne nabave na 50.000 € (robe/usluge) i 100.000 € (radovi);
1. novi obvezni sadržaj općeg akta (čl. 15. Zakona);
1. obveznu provedbu nabava iznad 15.000 € putem EOJN RH;
1. obveznu javnu objavu nabava iznad 25.000 € (robe/usluge), odnosno 45.000 € (radovi);
1. obveznu pravnu zaštitu putem prigovora za nabave iznad 15.000 €;
1. usklađenje plana nabave s kalendarskom godinom i povećanje praga za registar ugovora na 5.000 €.
Predlaže se 6 razina postupaka:
	I. kategorija
	Roba, usluge i radovi
	do 5.000,00 EUR
	Izravna narudžba (Zahtjev za nabavu, poziv najmanje jednom gospodarskom subjektu, narudžbenica)

	II. kategorija
	Roba, usluge i radovi
	5.000,01 – 15.000,00 EUR
	Prikupljanje pisanih ponuda izvan EOJN RH (najmanje 1 ponuda )

	III. kategorija
	Roba i usluge
	15.000,01 – 25.000,00 EUR
	EOJN RH – modul jednostavne nabave, poziv najmanje na dva  gospodarska subjekta

	III. kategorija
	Radovi
	15.000,01 – 45.000,00 EUR
	EOJN RH – modul jednostavne nabave, poziv najmanje na dva gospodarska subjekta

	IV. kategorija
	Roba i usluge
	25.000,01 – 50.000,00 EUR
	EOJN RH – obvezna javna objava poziva u modulu jednostavne nabave

	IV. kategorija
	Radovi
	45.000,01 – 100.000,00 EUR
	EOJN RH – obvezna javna objava poziva u modulu jednostavne nabave



Dodatno se detaljnije uređuju: planiranje i priprema nabave, dokumentacija o nabavi i uvjeti sposobnosti, provedba postupka, provedba ugovora, sukob interesa i pravna zaštita, posebne odrebe i nadzor. 
III. FINANCIJSKE POSLJEDICE I STUPANJE NA SNAGU
Donošenje Pravilnika ne iziskuje dodatna sredstva iz proračuna; postupci se provode unutar postojećih kapaciteta, a objave u EOJN RH su besplatne. S obzirom na rokove iz čl. 86. st. 3. i čl. 89. ZIDZJN, predlaže se donošenje Pravilnika na način koji osigurava njegovu primjenu na sve postupke pokrenute nakon 1. rujna 2026.
Predlagatelj:
Državna škola za javnu upravu
